ཉེ་ཆར་བཀའ་ཤག་གིས་གློ་བུར་དུ་ཨ་རིའི་དོན་གཅོད་གསར་པ་བསྐོ་གཞག་བྱས་པའི་བཀའ་རྒྱ་ཞིག་སྤྱི་ཚོགས་བརྒྱུད་ལམ་ཁག་ཏུ་གསལ་བསྒྲགས་སྤེལ།དོན་གཅོད་ལས་ཐོགས་པ་འཕོ་འགྱུར་ཇི་ལྟར་བྱུང་བའི་རྒྱུད་རིམ་རྣམས་གསང་བ་ཆེ་མདོག་གིས་ཚིག་གཅིག་མ་བཤད་པ་རེད།གསར་འགོད་པ་ཚང་མ་བཀའ་ཤག་གི་སྒོ་འགྲམ་དུ་རུབ་ནས་སྲིད་སྐྱོང་དང་།འབྲེལ་ཡོད་བཀའ་བློན་གཞན་ཁགབཀའ་དྲུང་སོགས་ལ་བཀའ་འདྲི་ག་ཚོད་ཞུས་ཀྱང་བཀའ་ལན་མ་གནང་བར་དེ་ལས་ཀྱང་གསང་བ་ཆེ་མདོག་བྱས་པ་རེད།ནང་དོན་གང་ཞིག་ཡིན་མིན་ལ་མ་ལྟོས་པར་མཐོ་རིམ་ལས་གནས་འཕོ་འགྱུར་གཏོང་སྟངས་ཀྱི་རྣམ་འགྱུར་འདིར་གཞིགས་ན་ནང་ཁུལ་དབང་ཆའི་འཐབ་རྩོད་ཆེན་པོ་ཞིག་འགྲོ་གི་ཡོད་པ་གསལ་པོ་རེད།རྒྱུད་རིམ་འདིའི་ངོ་གདོང་ལ་ལྟ་སྐབས་གསར་འགོད་པའི་པར་ཆས་ཀྱི་མདུན་དུ་མངོན་པ་ནི་བྱང་ཀོ་རི་ཡའི་མཐོ་རིམ་དཔོན་རིགས་བསྐོ་འཐེན་བྱེད་སྟངས་དང་།རྒྱ་ནག་དམར་ཤོག་ཚོགས་པའི་དཔོན་རིགས་ཁག་གི་དབང་ཆའི་འཐབ་རྩོད་ཀྱི་རྣམ་འགྱུར་དང་ཕྱོགས་ཀུན་ནས་མཚུངས་པའི་གཟུགས་བརྙན་ཞིག་ཤར་བ་རེད།སྐྱབས་བཅོལ་བའི་སྤྱི་ཚོགས་གཞན་ལ་མེད་པའི་དབུ་ཁྲིད་ཅིག་གི་ངལ་རྩོལ་དང་།གཞིས་ལུས་མི་དམངས་མང་པོའི་ཚེ་སྲོག་ལས་གྲུབ་པའི་སྐྱབས་བཅོལ་བའི་སྤྱི་ཚོགས་སྐྱིད་པོ་འདིའི་ནང་།རུལ་སུངས་ཀྱི་དྲི་ངན་འདི་འདྲ་ཁྱབ་ཡོང་གི་ཡོད་ན་བོད་མི་རིགས་ཀྱི་རྩ་དོན་ཟེར་བ་དེ་ཚོ་མཐོ་རིམ་དཔོན་རིགས་ཀྱི་མ་རྩར་གྱུར་ཟིན་པ་གསལ་པོ་རེད།གནས་ཚུལ་འདིས་རྐྱེན་བྱས་ཏེ་སླར་ཡང་ང་ཚོའི་སྤྱི་ཚོགས་ཟང་ཟིང་དུ་གྱུར་ཅིང་།མཐོ་རིམ་སྐུ་དྲག་གསར་པའི་དཔོན་རིགས་ཚོས་ཆིག་སྒྲིལ་ཁ་ན་ན་བཤད་པ་དེ་ཚོའི་གདོང་རིས་དམར་རྗེན་དུ་ཐོན་པ་རེད།